11.новембар-ДАН ПРИМИРЈА У ПРВОМ СВЕТСКОМ РАТУ 

Дан Примирјa у Првом светском рату обележава се сваке године 11. новембра у знак сећања на примирје потписано између савезника и Немачке, које је означило уједно прекид непријатељстава и крај рата. Овај датум проглашен је као национални празник у многим савезничким земљама, у знак сећања на страдале  током рата. Примирје између савезника и Немачке потписано је у железничком вагону у Компијену у Француској.  Прекид непријатељстава званично је ступио на снагу 11. новембра 1918.године —  у једанест часова. Супротстављене армије на западном фронту почеле су повлачење са својих позиција. Зараћене стране у Првом светском рату мобилисале су око 70 милиона војника, а према неким проценама страдало је приближно 20 милиона људи.

Краљевина Србија учествовала је у Првом светском рату на страни сила Антанте. Ступила је у рат против Аустроугарске и Централних сила 28. јула 1914.године. Аустроугарска влада објавила је рат Србији, а повод је био атентат Гаврила Принципа на аустроугарског престолонаследника Франца Фердинанда, у Сарајеву 28. јуна 1914. У првој години рата српска војска је остварила прве савезничке победе над аустроугарском војском на Церу и Колубари. Током 1915. пред инвазијом Немачке, Аусторугарске и Бугарске, не пристајући на капитулацију, српска влада и војска се повлачила преко Албаније до острва  Крфа, Даље повлачење преко завејаних Албанских планина упамћено је као голгота (страдање)Србије . Путем којим се кретала колона војника и цивила,било је на хиљаде умрлих од  зиме и од напада албанских племена.Више од 70.000 Срба оставило је своје животе на путу обележеном страдањем и смрћу. Остале су упамћене речи :,,А ко не зна шта су муке тешке нека пређе Албанију пешке,,.На острво Крф пребачено је 140.000 војника,који су били на измаку физичке снаге  и умирали од исцрпљености и глади.Због каменитог острвског тла није било могуће сахранити велики број умрлих ,те су њихова тела полагана у море између оства Крф и Видо.То место названо је,, Плава гробница,,.(истоимену песму написао је Милутин Бојић)

 Преживели српски војници наставли су борбе на  Солунском  фронту . Српске и савезничке снаге пробиле су фронт и незадрживо  напредовале и ослободиле територију Србију. Захваљујући српским војним победама и дипломатији створена је Краљевина Срба, Хрвата и Словенаца(1.12.1918.). Велику победу у Првом светском рату Србија је платила огромним жртвама.Током ратних операција и злочина непријатељских војника страдало је између 1.100.000 и 1.300 000становника што је чинило трећину укупног становништва.. За четрдесет и пет дана српске,француске и грчке трупе   ослободиле  су  600км окупиране територије.
 
 Цвет Наталијина рамонда  користи се као симбол овог државног празника(Ramonda nathalie),биљка која расте како у Србији, углавном на истоку, тако и на планини Ниџе, чији је највиши врх Кајмакчалан. Њена симболика је вишеструка, како због станишта, тако и због имена – цвет назван по краљици Наталији Обреновић, познат је и као цвет феникс – чак и када се потпуно осуши, ако се залије, Наталијина рамонда може оживети, што указује на васкрс српске државе из пепела после Првог светског рата.

Српски војници показали су како се брани отаџбина и како су били спремни да дају животе  за њу.
Први светски рат треба да буде велико надахнуће за генерације које долазе. Зато не смемо заборавити храброст и пожртвованост и истинско родољубље наших бораца
који носе славу победника у Првом светском рату!!!
                                               
                                        Наставница историје Јелена Шапић